SKRIFTLIG FORESPØRGSEL E-2372/01

af Olivier Dupuis (TDI) til Rådet

(28. august 2001)

Om: Særlige modtagelsesforanstaltninger for tjetjenske flygtninge, der lever under umenneskelige forhold både i Tjetjenien og i Ingusjetien

I overensstemmelse med en beslutning, som de tyske myndigheder traf for nylig vedrørende de tjetjenske flygtninge, der har anmodet om politisk asyl i dette land, vil alle de flygtninge, som har fået nægtet status som asylansøger, blevet forflyttet til deres oprindelsesland. Denne afgørelse følger efter en erklæring fra den tyske indenrigsminister, der finder frygt for repressalier fra de russiske militære- og paramilitære styrker over for den hjemvendte befolkning ubegrundet. Derfor vil hjemsendelsen af personer, der har anmodet om politisk asyl, ikke længere blive betragtet som en anti-humanitær handling.

Utallige oplysninger fra Tjetjenien beretter imidlertid om en yderst foruroligende humanitær situation, med stigende mangel på fødevarer og lægemidler, ikke-eksisterende hospitalsstrukturer og begyndende epidemier. Hvad der er endnu alvorligere er forskellige beretninger i medierne og fra de ikke-statslige organisationer om systematiske og yderst alvorlige voldshandlinger fra de russiske besættelsesstyrkers side, både militære og paramilitære styrker, og navnlig en vedvarende chikane af civilbefolkningen, utallige vilkårlige henrettelser, udbredt anvendelse af tortur og bortførelse af civile, som blandt andet udsættes for afpresning.

Kan Rådet give oplysninger dels om antallet af de tjetjenere, som nyder godt af flygtningestatus i hver af EU's 15 medlemsstater? Mener Rådet ikke, at Unionen over for den tragiske humanitære situation i Tjetjenien efter samme model som for Bosnien bør gennemføre ekstraordinære modtagelsesforanstaltninger, som er ligeligt fordelt lige på de 15 medlemsstater for alle de tjetjenske flygtninge, der bor under umenneskelige forhold både i Tjetjenien og i Ingusjetien?

Svar

(29. november 2001)

Rådet har ingen oplysninger om, hvor mange tjetjenere der nyder flygtningestatus i medlemsstaterne. Det skal påpeges, at der ikke sondres mellem asylansøgere på grund af deres etniske oprindelse. Det er derfor Den Russiske Føderation, der skal betragtes som ansøgernes oprindelsesland.

I det foreliggende tilfælde er der ikke udløst nogen ekstraordinære modtagelsesforanstaltninger, idet hverken medlemsstaterne eller Kommissionen har fundet det nødvendigt. Der gøres ligeledes opmærksom på, at ingen international organisation har bedt om det.

I den forbindelse erindres om, at Rådet den 20. juli 2001 vedtog direktiv 2001/55/EF om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf.(1) Medlemsstaterne træffer de nødvendige foranstaltninger for at efterkomme dette direktiv senest den 31. december 2002. Massetilstrømning konstateres ved en afgørelse truffet af Rådet på forslag af Kommissionen, der også behandler enhver anmodning fra en medlemsstat om, at den skal forelægge Rådet et forslag.

(1) EFT L 212 af 7.8.2001, s. 12.